Návrh

Zákon

z .......... 2003, 

ktorým sa mení a dopĺňa zákon Národnej rady Slovenskej republiky č. 171/1993 Z. z.                        o Policajnom zbore v znení neskorších predpisov 

	Národná rada Slovenskej republiky sa uzniesla na tomto zákone:

Čl. I

	Zákon Národnej rady Slovenskej republiky č. 171/1993 Z.z. o Policajnom zbore              v znení zákona Národnej rady Slovenskej republiky č. 251/1994 Z.z., zákona Národnej rady Slovenskej republiky č. 233/1995 Z.z., zákona Národnej rady Slovenskej republiky                     č. 315/1996 Z.z., zákona č. 353/1997 Z.z., zákona č. 12/1998 Z.z., zákona č. 73/1998 Z.z., zákona č. 256/1998 Z.z,  zákona č. 116/2000 Z.z., zákona č. 323/2000 Z.z., zákona                 č. 367/2000 Z.z., zákona č. 490/2001 Z.z., zákona č. 48/2002 Z.z., zákona č. 182/2002 Z.z.         a zákona č. 422/2002 Z.z. sa mení a dopĺňa takto: 

1.	V § 2 ods. 1 písm. d) sa slová “preverovanie oznámení o skutočnostiach nasvedčujúcich  tomu, že bol spáchaný trestný čin a o ostatných podnetoch na trestné stíhanie” nahrádzajú slovami “skrátené vyšetrovanie o trestných činoch1a)”.
 
2.	V § 2 sa odsek 1 dopĺňa písmenom o), ktoré znie:

“o) spolupôsobí pri zabezpečovaní ochrany civilného letectva.2b)”.

Poznámka pod čiarou k odkazu 2b znie: 

“2b) § 34 a 35 zákona č. 143/1998 Z.z. o civilnom letectve (letecký zákon) a o zmene           a doplnení niektorých zákonov v znení zákona č. 37/2002 Z.z.”.

3.	Nadpis nad § 4 sa vypúšťa. 

4.	§ 4 vrátane nadpisu znie: 
“§ 4
Organizácia Policajného zboru 

(1) Policajný zbor sa člení na službu justičnej polície, službu kriminálnej polície,  službu finančnej polície, službu poriadkovej polície, službu dopravnej polície, službu ochrany objektov, službu cudzineckej polície, službu hraničnej polície, službu osobitného určenia, službu ochrany určených osôb a inšpekčnú službu; organizačnou súčasťou Policajného zboru je aj útvar  kriminalisticko-expertíznych činností. 

(2) Služby Policajného zboru pôsobia v rámci útvarov Policajného zboru, ktoré zriaďuje a zrušuje minister; zároveň určuje náplň ich činností a vnútornú organizáciu. Útvary Policajného zboru sú organizované spravidla podľa organizácie súdov.5)”. 

Poznámka pod čiarou k odkazu 5 znie: 

     “5) Zákon Slovenskej národnej rady č. 80/1992 Zb. o sídlach a obvodoch súdov Slovenskej republiky, štátnej správe súdov, vybavovaní sťažností a o voľbách prísediacich (zákon o štátnej správe súdov) v znení neskorších predpisov.”.	

5.  Poznámka pod čiarou k odkazu 6 sa vypúšťa.

6.  § 5 sa vypúšťa.  

7.  § 6 vrátane nadpisu znie: 

“§ 6
Riadenie Policajného zboru

(1) Policajný zbor je podriadený ministrovi.

	(2) Služby Policajného zboru uvedené v § 4 ods. 1 a útvary Policajného zboru uvedené v § 4 ods. 1 a 2 riadi prezident Policajného zboru, ak minister neurčí inak. 

	(3) Prezident Policajného zboru je zodpovedný za výkon svojej funkcie ministrovi.”.

8.  V § 7 sa vypúšťa odsek 8. 

Doterajší odsek 9 sa označuje ako odsek 8. 

9.  V § 13 ods. 2 písm. a) sa na konci pripájajú slová “a pri výkone služobnej činnosti              aj s menovkou policajta, ktorá obsahuje jeho meno a priezvisko, prípadne titul policajta”.

10. V § 13 ods. 3 v prvej vete a v druhej vete a v § 14 ods. 1 sa za slovo “číslom” vkladajú slová “a pri výkone služobnej činnosti aj s menovkou policajta.”. 

11. V § 14 ods. 1 v úvodnej vete sa slová “aj služobným preukazom a podľa okolností aj ústnym vyhlásením” nahrádzajú slovami “tiež služobným preukazom a podľa okolností tiež ústnym vyhlásením.”.

12. V § 14 sa za odsek 2 vkladajú nové odseky 3 a 4, ktoré znejú:

	“(3) Policajt uvedený v odseku 1 nepoužíva na služobnej rovnošate s identifikačným číslom pri výkone služobnej činnosti menovku policajta 
   
a)	ak zakročuje pod jednotným velením podľa § 66, 
b)	pri služobnom zákroku policajta v službe osobitného určenia podľa § 67 a 68           alebo v osobitných prípadoch použitia ochrannej kukly policajtom podľa § 68a,
c)	ak je zaradený na pohotovostnom policajnom útvare, okrem jeho určenia na výkon služby hliadkovej alebo obchôdzkovej.”.
	(4) Minister môže určiť z dôvodu nebezpečenstva ohrozenia života a zdravia policajta ďalšie služobné činnosti, pri ktorých policajt uvedený v odseku 1 nepoužíva na služobnej rovnošate s identifikačným číslom menovku.”.

Doterajší odsek 3 sa označuje ako odsek 5.

13. V § 16 sa vypúšťa druhá veta. 

Čl. II

	Tento zákona nadobúda účinnosť dňom 1. apríla 2003.